АҞӘА, хәажәкыра 3 - Sputnik, Сариа Кәарцхьиаԥҳа. Аҟәеи Москвеи 2021-2022 шықәсқәа рызтәи аконсультациақәа рыплан рнапы аҵарҩит Аԥсни Урыстәылеи адәныҟатәи аусқәа рминистрцәа Даур Ақаҩбеи Сергеи Лаврови.
Урыстәыла адәныҟатәи аусқәа рминистр Сергеи Лавров аԥснытәи иколлега аԥсшәа иаҳәо иазгәеиҭеит, иӡбтәу азҵаарақәа рацәаны ишыҟоу.
"Ҳара системала ҳаиныруеит, ҳтәылақәа реиҳабырақәа, аминистррақәа, аусбарҭақәа рыбжьара ишьақәгылан иҟоу аимадарақәа еиҳа-еиҳа рыҽдырҭбаауеит", - иҳәеит Лавров.
Урыстәыла адәныҟатәи аусқәа рминистр Сергеи Лавров иҳәеит акоронавирустә инфекциа аҿагылараҟынгьы аинырреи аицхыраареи шрымоу.
"Ибзиан иаҳбарҭан Аԥсныҟа ацхырааразы инеиз ҳмедусзуҩцәа заҟа ибзианы ишәыдышәкылаз", - иҳәеит Сергеи Лавров.
Аԥсны адәныҟатәи аусқәа рминистр Даур Ақаҩба ҭабуп ҳәа иеиҳәеит урыстәылатәи иколлега еиуеиԥшым азҵаарақәа рыӡбартә еиԥш аҭагылазаашьа ахьыҟоу азы.
"Ҳусеицура аиҩызара шьаҭас иамоуп. Ҩ-ганктәи аизыҟазаашьақәа хра рыманы имҩаԥысуеит. Ҳтәылақәа рыбжьара активла имҩаԥысуеит аполитикатә диалог, атәылақәа рнапхгаҩцәа реиԥш аминистррақәеи аусбарҭақәеи рыбжьарагьы", - иҳәеит Ақаҩба.
Иара иазгәеиҭеит 2020 шықәса Аԥсны жәлар рзы акыр ишыуадаҩыз. Убри аан Урыстәыла ацхыраара еснагь ишаныруаз.
Аԥсны адәныҟатәи аусқәа рминистр ахәшьара ҳарак аиҭеит акоронавирустә инфекциа аҿагылараҿы Урыстәыла иҟанаҵаз ацхыраара ду.
Аԥсны адәныҟатәи аусқәа рминистр Даур Ақаҩба Москваҟа усутә ныҟәарыла дцеит хәажәкыра 2 рзы.
Аԥсны аҭыԥантәи ахаланапхгараҭарахь алхрақәа мҩаԥысит мшаԥы 11 рзы.
"Адепутатрахь иқәгылаз акандидатцәа ҩажәаҩык рахьынтә 15-ҩык алхын. Иманшәаланы еилагарада имҩаԥысит алхрақәа. 5196- ҩык ашәҟәы иҭагалаз алхыҩцәа рҟынтәи 2052 -ҩык алхрақәа рхы рыладырхәит. Уи аԥхьа иҟаз ас еиԥш алхрақәеи дареи еиҿурԥшуазар, усҟан 2800-ҩык ыҟан алхыҩцәа. Актәи аилатәара мҩаԥысраны иҟоуп иааиуа ашәахьаҽны мшаԥы 19 рзы. 15-ҩык адепутатцәа рахьынтә ҩыџьа аҳәса ыҟоуп. Уи аԥхьа иҟаз адепутатцәа рахьынтә ҩыџьа ықәгылан, руаӡәк ҩаԥхьа далырхит, уи Тҟәарчалтәи араионтә хәышәтәырҭа аиҳабы Лали Гаргәылиа лоуп", - лҳәеит Ажьиԥҳа.
Ажьиԥҳа лгәаанагара лҳәеит аҭыԥантәи ахаланапхгараҭарақәа рахь инеиуа адепутатцәа зеиԥшразар акәу.
АҞӘА, мшаԥы 14 - Sputnik. Аԥсуа тәанчахәқәа ршәара апандемиа аамҭа иахҟьеит, избанзар 2020 шықәсазы Атәанчахәытә фонд 130 миллион мааҭ амоуӡеит. Абри атәы радио Sputnik иазеиҭеиҳәеит Аԥсны Атәанчахәытә фонд ахантәаҩы Денис Гәылариа.
2020 шықәсазы акоммерциатә еиҿкаарақәа ашәахтәқәа рықәырхит апандемиа инадҳәаланы. Ари афонд ахь аԥаранашьҭра анырра анаҭеит.
Ахантәаҩы иажәақәа рыла Атәанчахәытә фонд ахь аԥара назмышьҭуаз акоммерциатә еиҿкаарақәа рымацара ракәым, аҳәынҭқарратә еиҿкаарақәагьы рыдҵақәа нарыгӡомызт.
Убас ауал ду ақәны иҟоуп АУН "Амшынеиқәафымцамч", иҳәеит Гәылариа.
"Аха дара ишьақәырӷәӷәоу аграфик ҳзаарышьҭит, ирҳәеит ЕгрыГЕС аусура ишалагалак Атәанчахәытә фонд ахь ахыԥхьаӡаларақәа ишрылаго", - иҳәеит Гәылариа.
Иахьазы реиҳа ауал ду зықәны иҟоу еиҿкаароуп АУН "Амшынеиқәафымцамч".
Ашәарақәа еиҵахоит иара убасгьы ареспубликаҿы аԥсуа тәанчахәы зауа рхыԥхьаӡара иацло иахьалагаз ҳәа иҳәоит Гәылариа.
2020 шықәса алагамҭаз ари ахыԥхьаӡара 6656-ҩык инаӡозар, шықәса анҵәамҭазы 8592-ҩык ҟалеит.
Иахьа Атәанчахәытә фонд аамҭа-аамҭала ашәарақәа мҩаԥнагоит. Аԥхьа иззыршәо категорианы иҟоу Аԥсны жәлар реибашьра аинвалидцәа роуп.
"56 миллион мааҭ ауал ҳақәуп. Ари хәажәкырамза иатәуп. Аха иара есыҽны еиҵахоит. Раион-раионла аԥарақәа ҳшәоит. Аибашьра иадҳәало акатегориақәа рҿаԥхьа Аҟәа, Аҟәа араион, Очамчыратәии Тҟәарчалтәии араионқәа рҟны ҳуал ҳшәеит, иаанханы иҟоуп Гагреи Гәылрыԥшьи араионқәа", - иҳәеит афонд ахантәаҩы.
Гәылариа иажәақәа рыла Афонд ахь аԥаралагалара адинамика аныԥшуа иалагеит. Аҭагылазаашьа аҭышәынтәалара алшоны иҟоуп 2021 шықәса ахԥатәи аԥшьбаразы ҳәа иҳәоит иара.